Aktsiaselts Tallinna Linnatransport	Teie 11.11.2025  	

 	Meie 05.01.2026 nr 12-11/25/3015 - 2	

	
Otsus 
Kaugküttevõrguga mitteliitumise erisuse lubamise kohta		

AS Tallinna Linnatransport esitatud taotluse kohaselt soovitakse erisust Tallinna kaugküttevõrguga mitte liitumiseks Tallinna Linnavolikogu 18.05.2017 määruse nr 9 „Tallinna kaugküttepiirkonna piirid, kaugküttevõrguga liitumise ja sellest eraldumise tingimused ja kord, kaugkütte üldised kvaliteedinõuded ja võrguettevõtja arenduskohustus“ (edaspidi Määrus) alusel.
Erisust taotletakse järgmistel kinnistutel:
•	Rannamäe tee 5 (katastritunnus 78401:101:2199)
•	K. Kärberi tn 64 (katastritunnus 78403:309:0037)
•	Peterburi tee T12 (katastritunnus 78403:315:0243)
•	Männiku tee 125a (katastritunnus 78401:101:2208)

Asjaolud ja hinnang
Taotleja kavandab nimetatud lõppjaamadesse demonteeritavad moodulhooned (bussijuhtide puhkehooned), mille soojusvarustus lahendatakse õhk-vesi soojuspumbaga.
Võrguettevõtja AS Utilitas Tallinna Soojus edastas kirjaliku seisukoha ning esitas liitumise esialgsed tehnilised tingimused. Seisukoha kohaselt on tegemist ajutiste ja väikese soojuskoormusega hoonetega ning erisuse taotlemine Määruse § 2 lõike 5 alusel on võimalik. Tehnilistes tingimustes on esitatud soojuskoormused ja orienteeruvad liitumistrassi pikkused:
•	Rannamäe tee 5: küte 0,006 MW; projekteeritav torustik orienteeruvalt 12 m.
•	K. Kärberi tn 64: küte 0,006 MW; projekteeritav torustik orienteeruvalt 90 m.
•	Peterburi tee T12: küte 0,003 MW; projekteeritav torustik orienteeruvalt 174 m; lähim ühenduspunkt ligikaudu 170 m kaugusel ning lähitulevikus on torustiku laiendamine vähetõenäoline.
•	Männiku tee 125a: küte 0,006 MW; olemasolev soojustorustik piirkonnas hetkel puudub; lähim võimalik ühenduspunkt ligikaudu 560 m kaugusel ning lähimas perspektiivis on soojustorustiku laiendamine vähetõenäoline.

Erandi saab teha juhul, kui on täidetud Määruse § 2 lg 5 sätestatud tingimused:
Määrus § 2 lg 5 p 1 (ajutine ehitis): kohaldatav Rannamäe tee 5, K. Kärberi tn 64 ja Männiku tee 125a puhul, kuna nende hoonete ajutine iseloom (kuni 5 aastat) on määratud projekteerimistingimustes. Peterburi tee T12 puhul hinnatakse ajutisust ehitusloa/ehitusteatise menetluses esitatud dokumentide alusel.
Määrus § 2 lg 5 p 2 (< 1 kW/m): kohaldatav. Võrguettevõtja tehniliste tingimuste alusel jääb küttekoormuse ja paigaldatava torustiku pikkuse suhe alla 1 kW iga meetri kohta:
•	Rannamäe tee 5: 6 kW / 12 m = 0,5 kW/m.
•	K. Kärberi tn 64: 6 kW / 90 m ≈ 0,067 kW/m.
•	Peterburi tee T12: 3 kW / 174 m ≈ 0,017 kW/m.
•	Männiku tee 125a: 6 kW / 560 m ≈ 0,011 kW/m (torustiku täpne pikkus täpsustub projekteerimisfaasis).

Õiguslik alus ja otsus
Erandi andmiseks on olemas Määruse § 2 lg 5 sätestatud õiguslik alus, kuna:
•	Rannamäe tee 5, K. Kärberi tn 64 ja Männiku tee 125a puhul on tegemist ajutiste ehitistega Määruse § 2 lg 5 p 1 tähenduses; ning
•	kõigi nimetatud kinnistute puhul on täidetud Määruse § 2 lg 5 p 2 tingimus, sest soojuskoormuse suhe paigaldatava soojustorustiku pikkusesse jääb alla 1 kW meetri kohta.

Tallinna Keskkonna- ja Kommunaalamet annab erisuse ja lubab kaugküttevõrguga mitte liituda järgmistel kinnistutel:
•	Rannamäe tee 5 (katastritunnus 78401:101:2199)
•	K. Kärberi tn 64 (katastritunnus 78403:309:0037)
•	Peterburi tee T12 (katastritunnus 78403:315:0243)
•	Männiku tee 125a (katastritunnus 78401:101:2208)
Erisus kehtib tingimusel, et hoonete soojusvarustuse lahendus ja soojuskoormused vastavad taotluses ning võrguettevõtja tehnilistes tingimustes esitatud lähteandmetele. Juhul kui hoone asukoht, kasutusotstarve, soojuskoormus või liitumistehniline lahendus muutub viisil, mis võib mõjutada Määruse § 2 lg 5 eelduste täitmist, esitab taotleja uued andmed ja taotleb vajadusel uut otsust.
Palume lisada käesolev otsus ehitusloa taotluse (või ehitusteatise) dokumentide hulka.

Vaidlustamine
Käesolevat haldusakti on võimalik vaidlustada, esitades vaide Tallinna Keskkonna- ja Kommunaalametile 30 päeva jooksul haldusakti teatavaks tegemisest või pöörduda kaebusega Tallinna halduskohtusse (Pärnu mnt 7, 15082 Tallinn) seaduses sätestatud tähtaegadel ja korras.

Lugupidamisega	
	
(allkirjastatud digitaalselt)	
Meelis Rohtlaan	
osakonna juhataja
Ehitusõiguse ja tegevuslubade osakond